**AIŠKINAMASIS RAŠTAS**

**SAVIVALDYBĖS TARYBOS SPRENDIMO PROJEKTUI „DĖL SAVIVALDYBĖS BŪSTO NUOMOS SĄLYGŲ PAKEITIMO“**

**1. Sprendimo projekto esmė, tikslai ir uždaviniai.**

Savivaldybės būsto ir socialinio būsto nuomos tvarkos aprašo, patvirtinto Klaipėdos miesto savivaldybės tarybos 2015 m. liepos 31 d. sprendimu Nr. T2-203, 49 punkte yra nurodyta, kad mažas pajamas gaunantys savivaldybės būsto, išskyrus tarnybinių butų ir bendrabučio kambarių, nuomininkai, neišgalintys mokėti nustatyta tvarka apskaičiuoto savivaldybės būsto nuomos mokesčio, gali savivaldybei teikti rašytinį prašymą dėl būsto nuomos sąlygų pakeitimo ir metinę gyventojo (šeimos) turto (įskaitant gautas pajamas) deklaraciją už praėjusius kalendorinius metus. Savivaldybės tarybos sprendimas dėl būsto nuomos sąlygų keitimo rengiamas, jei savivaldybės būsto nuomininko (jo šeimos) deklaruotas praėjusių metų turtas (įskaitant gautas pajamas) atitinka Lietuvos Respublikos paramos būstui įsigyti ar išsinuomoti įstatymo (toliau - Įstatymas) 11 straipsnio 3 dalyje nurodytus dydžius ir jis atitinka kitas Įstatymo 9 straipsnio 1 dalyje nurodytas sąlygas teisei į socialinio būsto nuomą pagrįsti. Įsigaliojus priimtam Savivaldybės tarybos sprendimui dėl nuomos sąlygų pakeitimo, atitinkamu Savivaldybės tarybos sprendimu keičiamas Socialinio būsto sąrašas, jį papildant, ir su nuomininkais sudaromos socialinio būsto nuomos sutartys.

Sprendimo projektu yra siūloma patenkinti savivaldybės būsto *(duomenys neskelbtini)*, Klaipėdoje,nuomininkės R. V. prašymą pakeisti nuomos sąlygas ir nuomoti jai būstą socialinio būsto sąlygomis. Teisę į būsto nuomos sąlygų pakeitimą nuomininkė pagrindė pateikta Metine gyventojo (šeimos) turto deklaracija už praėjusius kalendorinius 2018 metus.

**2. Projekto rengimo priežastys ir kuo remiantis parengtas sprendimo projektas.**

Socialinis būstas *(duomenys neskelbtini)*, Klaipėdoje, R. V., gim. *(duomenys neskelbtini)*, sulaukusiai eilės Neįgaliųjų ir asmenų sergančių lėtinių ligų sunkiomis formomis sąraše, buvo išnuomotas 2015 m. kovo 9 d. Savivaldybės administracijos direktorės įsakymu Nr. AD1-626. Socialiniame būste gyvenusi nuomininkė nustatyta tvarka deklaravo 2016 metų pajamas, kurios 37,6 proc. viršijo Įstatymo 11 straipsnio 2 dalies 1 punkte nurodytą didžiausią pajamų dydį asmeniui, vienam gyvenančiam Klaipėdos mieste. Nuomininkė 2017 m. kovo 21 d. teikė prašymą pakeisti nuomos sąlygas. Savivaldybės taryba 2017 m. balandžio 27 d. sprendimu Nr. T2-93 prašymą patenkino. Šiuo pagrindu su nuomininke 2017 m. gegužės 9 d. buvo sudaryta Savivaldybės būsto nuomos sutartis.

Nuo 2019-09-01 įsigaliojus Įstatymo pakeitimui, nustatyti nauji asmenų ir šeimų vertinamų pajamų ir turto metiniai dydžiai, teisei į socialinio būsto nuomą. Pateiktos Metinės gyventojo (šeimos) turto deklaracijos už 2018 metus duomenimis savivaldybės būsto *(duomenys neskelbtini)*, Klaipėdoje, nuomininkės R. V. praėjusių kalendorinių metų pajamas sudarė gauta senatvės pensija – 3264 Eur, gautos pajamos su darbo santykiais arba jų esmę atitinkančiais santykiais susijusios išmokos bei ligos pašalpos – 2347 Eur, iš viso: 5611 Eur (nuo 2018 m. lapkričio mėnesio asmuo nebedirba). Šios deklaruotos pajamos yra mažesnės už Įstatymo 11 straipsnio 3 dalies 1 punkte nurodytą maksimalų pajamų dydį vienam asmeniui teisei į socialinio būsto nuomą pagrįsti – 46VRP=46x122=5612 Eur.

R. V. nuomojamo savivaldybės būsto *(duomenys neskelbtini),* Klaipėdoje, (1 kambarys, 33,18 kv. m naudingojo ploto) nuomos mokestis už visą nuomojamą plotą yra 79,19 Eur/mėn. Pakeitus nuomos sąlygas, socialinio būsto nuomos mokestis būtų 31,68 Eur/mėn.

**3. Kokių rezultatų laukiama.**

Savivaldybės tarybai priėmus sprendimą, būtų patenkintas mažas pajamas gaunančios nuomininkės prašymas, užtikrinant jos teises į tolesnę būsto nuomą socialinio būsto nuomos sąlygomis, mokant mažesnį nuomos mokestį bei sudarytos prielaidos kreiptis dėl nuomos mokesčio lengvatų taikymo ar perkėlimo į mažesnio naudingojo ploto socialinį būstą.

 **4. Sprendimo projekto rengimo metu gauti specialistų vertinimai.**

 Neigiamų specialistų vertinimų negauta.

 **5. Išlaidų sąmatos, skaičiavimai, reikalingi pagrindimai ir paaiškinimai.**

 Nėra.

 **6 . Lėšų poreikis sprendimo įgyvendinimui.**

 Sprendimui įgyvendinti lėšų nereikia.

 **7. Galimos teigiamos ar neigiamos sprendimo priėmimo pasekmės.**

 Nėra.

Socialinio būsto skyriaus vyriausioji specialistė,

atliekanti skyriaus vedėjo funkcijas Edita Riekašienė